代上皇太子壽二十韻
作者：許及之
朝代：宋

paragraphs: 闔闢乾坤迥，胚腪曆數長。
較論今鮮儷，詣絕古非常。
八袠尊堯典，千齡格舜裳。
孫枝綿奕葉，國本係元良。
南極昭穹覆，東儲應壽昌。
九秋開令節，五日屆重陽。
照曜辰儀肅，氤氳甲觀祥。
玉巵傳錫嘏，瑶樂奏稱觴。
茅土仙潢潤，芝蘭寶砌芳。
元勳來閥閲，嘉耦奉尊章。
慶事川方至，歡呼殿未央。
恭惟天繼體，仰止日重光。
擬把涓埃報，難將算數量。
皇圖恢遠馭，壽域振遐荒。
寢事龍樓問，班陪虎胄行。
神明推大尹，惠養式羣方。
朝夕淵沖地，闚瞻簡樂堂。
不能鞭朽鈍，何物介陵岡。
再拜占霄象，千門祝夜香。
兩宮千萬歲，三聖共無疆。